INSET ครึ่งปีแรกฟาดกำไร 60 ลบ. ลุ้นผลประมูลงานอีกกว่า 500 ลบ. ดันรายได้ปี 64 โตเกิน 20%
INSET โชว์ฟอร์มแกร่งไตรมาส 2 กำไรโต 24% รับธุรกิจ Data Center - Cloud หนุน ลุ้นครึ่งปีหลังคว้างานใหม่กว่า 500 ลบ. มั่นใจดันรายได้ทั้งปีโตเกิน 20%
INSET โชว์ฟอร์มแกร่งไตรมาส 2 กำไรโต 24% รับธุรกิจ Data Center - Cloud หนุน ลุ้นครึ่งปีหลังคว้างานใหม่กว่า 500 ลบ. มั่นใจดันรายได้ทั้งปีโตเกิน 20%
5 ส.ค. 2564

นายศักดิ์บวร พุกกะณะสุต กรรมการผู้จัดการ บริิษัา อินฟราเซท จำกัด (มหาชน) หรือ INSET เปิดเผยว่า ภาพรวมผลการดำเนินงานในงวดไตรมาส2/2564 บริษัทฯมีกำไรสุทธิอยู่ที่ 37 ล้านบาท เพิ่มขึ้น 24% จากงวดเดียวกันของปีก่อน มีกำไรสุทธิเท่ากับ 30 ล้านบาท ขณะที่รายได้รวมอยู่ที่ 396 ล้านบาท เพิ่มขึ้น 28% จากงวดเดียวกันมีรายได้รวมเท่ากับ 309 ล้านบาท
สำหรับงวด 6 เดือนแรกของปี 2564 มีกำไรสุทธิอยู่ที่ 60 ล้านบาทเพิ่มขึ้น 20% จากงวดเดียวกันปีก่อนมีกำไรสุทธิเท่ากับ 50 ล้านบาท ส่วนรายได้รวมอยู่ที่ 631 ล้านบาท เพิ่มขึ้น 19% จากงวดเดียวกันปีก่อนมีรายได้รวมเท่ากับ 530 ล้านบาท
ส่วนปัจจัยที่สนับสนุนให้มีกำไรสุทธิปรับตัวเพิ่มขึ้น เนื่องจากบริษัทฯทยอยรับรู้รายได้จากงานในมือ(backlog) ที่ตุนไว้กว่า 1,880 ล้านบาท แบ่งเป็นงานประเภทต่างๆประกอบด้วย งานโครงข่ายโทรคมนาคม (เสา สาย) Data Center และงานซ่อมบำรุงและบริการ (Recurring Income)
ขณะที่ธุรกิจ Data Center และ Cloud ซึ่งมีความต้องใช้เพิ่มขึ้นอย่างรวดเร็วตามเทรนด์ของโลกยุคดิจิทัล รวมทั้งเมื่อเกิดสถานการณ์การแพร่ระบาดของโรคโควิด-19 ทั่วโลก ทำให้ผู้ประกอบการในระบบออนไลน์ต้องเร่งขยายพื้นที่ในการจัดเก็บข้อมูลเพิ่มขึ้น เพื่อรองรับกระแส Work from Home ที่มาแรงในปัจจุบัน
“การดำเนินธุรกิจในครึ่งแรกของปีเป็นไปตามเป้าหมายที่วางไว้ และคาดว่าแนวโน้มครึ่งปีหลัง น่าจะยังมีทิศทางที่ดีต่อเนื่อง เพราะสถานการณ์การแพร่ระบาดของโรคโควิด-19 ยังไม่คลี่คลาย ซึ่งทำให้ความต้องการใช้ Data Center และ Cloud เพิ่มขึ้นต่อเนื่อง ขณะเดียวกันบริษัทยังคงเดินหน้ายื่นประมูลงานใหม่ เพื่อเพิ่มมูลค่างานในมือให้สูงขึ้น ถือเป็นการสร้างแหล่งรายได้ในระยะยาว”
โดยปัจจุบัน บริษัทฯได้เข้าประมูลงานใหม่เพิ่มอีก 4-5 โครงการ มูลค่าประมาณ 500 ล้านบาท โดยคาดว่าจะมีการประกาศผลการประมูลในเร็วๆ นี้ ซึ่งจากการประเมินผลงานที่ผ่านมา บริษัทฯ มีโอกาสที่จะได้รับงานเพิ่มขึ้น ดังนั้นมั่นใจว่าผลงานในปี 2564 จะสามารถเติบโตตามเป้าหมายที่วางไว้ในระดับ 20%